**សេចក្តីប្រកាសព៌តមាន**

វេទិកាជាតិ អន្តរសាសនាប្រឆាំងការជួញដូរមនុស្ស និងទាសភាពសម័យទំនើប លើកទី៣

​«វេទិកាជាតិ ​អន្តរសាសនា លើកទី៣ ដើម្បីប្រយុទ្ធប្រឆាំងអំពើជួញដូរមនុស្ស និងទាសភាពសម័យទំនើប»​ នឹងប្រារព្វធ្វើឡើងនា**ថ្ងៃពុធ ១៤កើត ខែស្រាពណ៍ ឆ្នាំកុរ ឯកស័ក ព.ស.២៥៦៣ ត្រូវនឹងថ្ងៃទី ១៤ ខែ សីហា ឆ្នាំ ២០១៩** នៅមជ្ឈ​មណ្ឌលនិងពិពណ៌កោះពេជ្រ (អគារ K+ L) រាជធានី​ភ្នំពេញ នៃព្រះរាជាណាចក្រកម្ពុជា ដែលត្រូវបានសហការរៀបចំដោយ គណៈកម្មាធិការជាតិប្រយុទ្ធប្រឆាំងអំពើជួញដូរមនុស្ស​ ក្រសួងធម្មការនិងសាសនា និងអង្គការការីតាសកម្ពុជា ដោយមានការចូលរួមគាំទ្រពីថ្នាក់ដឹកនាំសាសនារួមមាន ព្រះពុទ្ធសាសនា ឥស្លាមសាសនា កាតូលិក និង គ្រឹស្ទបរិស័ទដំណឹងល្អ និងអង្គការមិនមែន​រដ្ឋាភិ​បាល​ដែលធ្វើការងារប្រយុទ្ធប្រឆាំងអំពើជួញដូរមនុស្សនៅកម្ពុជា​ ។

​​​ **សម្តេចក្រឡាហោម ស ខេង** ឧបនាយករដ្ឋមន្រ្តី រដ្ឋមន្រ្តីក្រសួងមហាផ្ទៃ និងជាប្រធានគណៈកម្មាធិការជាតិប្រយុទ្ធ​ប្រឆាំងអំពើ​ជួញដូរមនុស្ស (គ.ជ.ប.ជ) នឹងអញ្ជើញជាអធិបតីដ៏ខ្ពង់ខ្ពស់ក្នុងពិធីដ៏មានសារៈសំខាន់ និងដ៏អធឹកអធមនេះ ជាលើកទី៣ ដោយមានថ្នាក់ដឹកនាំក្នុងរាជរដ្ឋាភិបាល រដ្ឋសភា ព្រឹទ្ធសភា សាសនិកនៃសាសនាធំៗទាំងបួន មន្រ្តីរាជការ យុវជនយុវនារី និងអង្គការដៃគូជាតិ និងអន្តរជាតិ នឹងអញ្ជើញចូលរួម ប្រមាណ ១៧០០អង្គ នាក់ ។

**គោលបំណងបីសំខាន់ នៃវេទិកានេះគឺ៖**

ទី១. ដើម្បីលើកកម្ពស់សារៈសំខាន់នៃវេទិកាអន្តរសាសនា នៅព្រះរាជាណាចក្រកម្ពុជា ដែលបង្ហាញពីភាពសុខុដុមនៃសាសនានៅក្នុងព្រះរាជាណាចក្រកម្ពុជា នាំមកនូវសន្តិភាពជាតិ ការគោរពសិទ្ធិមនុស្ស សេចក្តីថ្លៃថ្នូរ និងភាពរីកចម្រើនរបស់មនុស្សជាតិ ។

ទី២. ​ដើម្បីបង្ហាញពីតួនាទីដ៏សំខាន់របស់ថ្នាក់ដឹក​នាំសា​សនាទាំងឡាយក្នុងការផ្សព្វផ្សាយអប់រំនិងផ្តល់ចំណេះ ដឹងដល់ប្រជាពលរដ្ឋ អំពីសីលធម៌ក្នុងការរស់នៅ ជៀសវាងការរំលោភបំពាន អំពើជួញដូរ កេងប្រវ័ញ្ចគ្រប់រូបភាពលើមនុស្សផងគ្នា និងជួយណែនាំឲ្យចូលរួមបង្ការទប់ស្កាត់ និងប្រយុទ្ធប្រឆាំងឈានទៅលុបបំបាត់អំពើជួញដូរមនុស្ស ដែលជា​ទាស​ភាព​សម័យទំនើបគួរឲ្យស្អប់ខ្ពើម ។

សកម្មភាពជាច្រើន ដែលត្រូវបានរៀបចំក្នុងឱកាសនោះគឺ មានធម្មយាត្រាដង្ហែរសារ និងចែកផ្សាយសារ ដែលដែលមានខ្លឹមសារអប់រំ និងប្រយុទ្ធប្រឆាំងអំពើជួញដូរមនុស្ស សម្រាប់ផ្សព្វផ្សាយដល់សាធារណជន ទស្សនាពិពរណ៍សកម្មភាពចូលរួមប្រយុទ្ឋប្រឆាំងការជួញដូរមនុស្ស សុន្ទរកថា និងអនុសាសន៍ដឹកនាំដ៏ខ្ពង់ខ្ពស់ សម្តេចក្រឡាហោម ស ខេង ឧបនាយករដ្ឋមន្រ្តី រដ្ឋមន្រ្តីក្រសួងមហាផ្ទៃ ប្រធានគ.ជ.ប.ជ ពិធីសូត្រធម៌ និង អធិដ្ឋាន បង្ហោះសាររួមគ្នា ៕

***សម្រាប់ពត៌មានបន្ថែមសូមទំនាក់ទំនង៖***

*១. លោកឧត្តមសេនីយ៍​* ***ហាង ជីវន្ត៍****លេខាធិការរង នៃ​​​​អគ្គលេខាធិការដ្ឋាននៃ​គណៈ​កម្មា​ធិការជាតិប្រយុទ្ធប្រឆាំងអំពើជួញដូរមនុស្ស ទូរស័ព្ទលេខៈ ០៩៧​ ៩៨៨​ ៤៥៨៥*

*២. លោក ​​****គឹម រតនា****នាយកប្រតិបត្តិអង្គការការីតាសកម្ពុជា  និងជាដំណាងគណៈកម្មាធិការរៀបចំកម្មវិធី*

*អ៊ីមែលៈ* *rattana@caritascambodia.org* *ទូរស័ព្ទលេខៈ ០១២ ​៤០៤ ៩២៤*

*៣. លោកស្រី* ***តឹក សុភ័ក្រ*** *ប្រធានកម្មវិធីប្រឆាំងអំពើជួញដូរមនុស្សនៃអង្គការការីតាស​កម្ពុជា*

*អ៊ីមែលៈ* *gaat@caritascambodia.org* *​ទូរស័ព្ទលេខៈ ០៧០ ២៦៣​ ៥១៩ ៕*